Hindi News

Local

Jharkhand

Ranchi

Ranchi News Hostage Mohammed Mufeez Back To Home From Saudi Arabia

मुख्यमंत्री के प्रयास से रियाद से रांची लौटा बंधक युवक, घरवालों ने सीएम को दिया धन्यवाद

एक वर्ष पहले



कॉपी लिंक

रांची एयरपोर्ट पर पहुंचे मोहम्मद मुफीज।

रांची के युवक को कंपनी ने फंसाया था झूठे केस में, युवक की बहन ने लगाई थी गुहार

रांची. मुख्यमंत्री रघुवर दास के प्रयास के कारण सऊदी अरब के रियाद में तीन माह से बंधक रांची का मोहम्मद मुफीज सफदर अली सोमवार को रांची एयरपोर्ट पहुंच गया। यहां से वो सीधा हिंदपीढ़ी ने नेजाम नगर स्थित घर पहुंचा। घर पहुंचने पर मुफीज के घरवालों ने कहा कि बकरीद के मौके पर उन्हें ईदी मिल गई है। मुफीज उनके साथ है, इससे बड़ी कोई खुशी की बात नहीं हो सकती। मुफीज के परिजनों ने उसके घर वापसी पर मुख्यमंत्री रघुवर दास को धन्यवाद दिया है। बता दें कि रियाद में वह जहां काम करता था, उसी कंपनी ने झूठा अारोप लगा कर मुकदमा कर रखा था।



मुख्यमंत्री ने किया ट्वीट, लिखा- सभी अधिकारियों को धन्यवाद

वहीं मुफीज के वतन वापसी पर मुख्यमंत्री रघुवर दास ने ट्वीट कर कहा कि रक्षाबंधन और ईद से पहले मोहम्मद मुफीज को वापस रांची लाने के लिए सभी अधिकारियों को धन्यवाद। एक बहन के लिए इससे बड़ा तोहफा नहीं हो सकता। वहीं इससे पहले भी मुख्यमंत्री ने ट्वीट कर लिखा था कि मोहम्मद मुफीज सकुशल सऊदी अरब से रांची आज दोपहर तक पहुंचेंगे। तीन महीने से भी ज्यादा वक्त तक रियाद में एक कंपनी ने इन्हें बंधक बना रखा था। उनकी बहन इशरत परवीन ने हमें इसकी जानकारी दी। विदेश मंत्रालय और झारखण्ड सरकार के प्रयासों से आज ईद उल जुहा के अवसर पर मुफीज वापस आ गए हैं।





दोनों बहनों ने राखी बांधकर किया मुफीज का स्वागत

हिंदपीढ़ी स्थित घर पहुंचने के बाद मुफीज की बहन इशरत और नुसरत ने राखी बांधकर उनका स्वागत किया। उन्होंने कहा कि दो साल चार महीने के बाद उनका भाई घर लौटा है। दोनों बहनों ने कहा कि ये सब मुख्यमंत्री रघुवर दास की वजह से संभव हुआ है। उन्हीं की वजह से उनके भाई घर लौटे हैं। वहीं मुफीज ने घर लौटने के बाद सरकार और मीडिया का धन्यवाद किया। उन्होंने कहा कि मुख्यमंत्री मेरे लिए पिता समान हैं। उन्होंने बेटे की तरह मेरी मदद की।



मुफीज की बहन ने मुख्यमंत्री से लगाई थी गुहार

इस संबंध में मुफीज की बहन इशरत परवीन ने मुख्यमंत्री रघुवर दास को पत्र भेज वापसी की गुहार लगाई थी। उन्होंने पत्र में कहा था कि उसके भाई को रियाद में बंधक बनाकर रखा है और उसपर झूठा केस दर्ज किया गया है। सूचना के बाद मुख्यमंत्री ने दिल्ली स्थित झारखंड भवन में तैनात स्थानिक अायुक्त एमअार मीणा, निजी सचिव केपी बलियान समेत विदेश मंत्रालय से भी संपर्क साधा। इसके बाद रिहाई की दिशा में प्रयास सफल रहा। मुख्यमंत्री ने भारतीय दूतावास रियाद व विदेश मंत्रालय के संबंधित अधिकारियों के प्रति आभार व्यक्त किया है।



एयर एशिया की फ्लाइट से लौटे मुफीज

रांची के हिन्दपीढ़ी के मोहम्मद मुफीज सोमवार को एयर एशिया की फ्लाइट से दिल्ली से रांची सुबह 11 बजे लौटे। रविवार को सऊदी अरब से दुबई होते हुए सुबह चार बजे मुफीज दिल्ली पहुंचे। दिल्ली के इन्दिरा गांधी अंतरराष्ट्रीय एयरपोर्ट पर उन्हें मुख्यमंत्री के निजी सचिव केपी बालियान ने रिसीव किया।



खुदा बन कर आये मुख्यमंत्री: मुफीज

मुफीज ने बताया कि 2017 में वह दुबई गया था। यह सोचकर कि कुछ पैसे कमाकर वह वतन अपने परिवार को भेजेगा पर ऐसा हुआ नहीं। एक वर्ष तक किसी तरह काम करने के बाद जब उसका अनुबंध समाप्त हुआ तो उसने घर वापसी करना चाहा। लेकिन उससे जबरन काम लिया जाता रहा। अपराधी और गुलामों जैसा व्यवहार उसके साथ उसका मालिक मोहम्मद जहिया हुसैन करने लगा। एक दिन किसी तरह वह जहिया के चुंगल से निकल गया।



लगाया चोरी का आरोप और दर्ज करा दिया मामला

काम छोड़कर भाग जाने के बाद मुफीज के मालिक ने उस पर चोरी का आरोप लगाया। सऊदी अरब की पुलिस ने उसे पकड़ा और फिर छोड़ भी दिया। लेकिन पुलिस लगातार उससे पूछताछ करती रही। मुफीज ने बताया कि किसी तरह किराये के घर पर उसने 4 महीने व्यतीत किये जो किस जहनुम से कम नहीं था। फिर अपने परिवार वालों को अपनी आपबीती सुनाई और परिवारवालों ने राज्य के। मुख्यमंत्री तक मेरी पीड़ा को पहुंचाया। देखते ही देखते मुख्यमंत्री ने पहल की और आज मैं अपने घर आ गया। मुझे वतन वापसी की उम्मीद नहीं थी.... मुख्यमंत्री खुदा बन कर आये। मुख्यमंत्री के निजी सचिव केपी बालियन ने भी मेरी बहुत मदद की है।



चोरी का आरोप गलत साबित हुआ

मुफीज ने कहा कि उसपर लगा चोरी का आरोप गलत साबित हुआ। मोजन अली मुझे लेकर गया था। उसने गलत ढंग से मेरे कागजात बनवाये थे। वह भी मेरी परेशानी का सबब बना। मैं तो लोगों से अपील करूंगा अपने वतन में काम करो। लेकिन गैर वतन जाकर कभी काम मत करो।



मुख्यमंत्री आपको शुक्रिया, आपने मुझे भाई से मिलवाया

मुफीज के भाई ने बताया कि वर्ष 2017 में मुफीज सउदी अरब काम करने गया था। वह एक कुशल मैकेनिक है। उसे लेकर जाने वाला उसके दोस्त ने काम का ऑफर दिया था। लेकिन वहां जाकर उसे पता चला कि उसे बताया गया वेतन नहीं मिल रहा है और अधिक काम लिया जा रहा है। लेकिन 1 वर्ष का अनुबंध होने की वजह से मुफीज चुप रहा। जब एक वर्ष 2018 में पूरा हुआ तो उसने रांची वापसी की गुहार लगाई। बावजूद इसके उससे जबरन काम कराया जाता रहा। इसके बाद हमलोगों ने मुख्यमंत्री से गुहार लगाई और उन्होंने हमारे भाई की वतन वापसी करवाई।



अप्रैल 2017 में काम के लिए मुफीज गया था रियाद

मोहम्मद मुफीज अप्रैल 2017 में सऊदी अरब के रियाद में एक कंपनी में काम करने गया था। उसका एक साल का कॉन्ट्रैक्ट था। 2018 अप्रैल में उसका कॉन्ट्रैक्ट खत्म हो गया था। इसके बाद उसने घर जाने की बात कही तो कंपनी ने उसका कॉन्ट्रैक्ट एक साल और बढ़ा दिया। इसके बाद उसने वापस घर जाने की बात कही तो कंपनी ने उसे झूठे केस में फंसा दिया।